ฮั่งเส็งปิดเช้าลบ 115.31 จุด วิตกเฟดขึ้นดอกเบี้ย
ฮั่งเส็งปิดเช้าลบ 115.31 จุด วิตกเฟดขึ้นดอกเบี้ย
23 ก.พ. 2560

ดัชนีฮั่งเส็งตลาดหุ้นฮ่องกงปิดเช้าปรับตัวลดลง โดยดัชนีฮั่งเส็งลดลง 115.31 จุด หรือ 0.48% ปิดภาคเช้าที่ 24,086.65 จุดหลังรายงานการประชุมของธนาคารกลางสหรัฐ (เฟด) ระบุว่า เจ้าหน้าที่เฟดเห็นพ้องว่าควรจะปรับขึ้นอัตราดอกเบี้ยในเร็วๆนี้
รายงานการประชุมของคณะกรรมการกำหนดนโยบายการเงิน (FOMC) เมื่อวันที่ 31 ม.ค.-1 ก.พ. ระบุว่า เจ้าหน้าที่เฟดได้แสดงความเชื่อมั่นต่อเศรษฐกิจ และสมควรที่จะมีการปรับขึ้นอัตราดอกเบี้ยอีกในเร็วๆนี้ หากข้อมูลที่ได้รับมานั้นบ่งชี้ถึงว่า ตลาดแรงงานและอัตราเงินเฟ้อมีความสอดคล้อง หรือ แข็งแกร่งกว่าการคาดการณ์ของเฟดในปัจจุบัน
รายงานการประชุมยังระบุด้วยว่า มีเจ้าหน้าที่เฟดประมาณ 2-3 คนที่แสดงความเห็นว่า เฟดควรดำเนินการปรับขึ้นอัตราดอกเบี้ยในการประชุมครั้งหน้า ซึ่งจะช่วยให้เฟดมีความยืดหยุ่นมากขึ้นในการรับมือกับการเปลี่ยนแปลงทางเศรษฐกิจ โดยการประชุมเฟดครั้งหน้าจะมีขึ้นในวันที่ 14-15 มี.ค.นี้